

**LIETUVOS RESPUBLIKOS FINANSŲ MINISTERIJA**

|  |  |
| --- | --- |
| Lietuvos Respublikos Seimo Peticijų komisijai | Į 2024-01-26 Nr. S-2024-368 |
| **DĖL NUOMONĖS PATEIKIMO** |

Lietuvos Respublikos finansų ministerija pagal kompetenciją išnagrinėjo Jūsų 2024 m. sausio 26 d. raštą Nr. S-2024-368 dėl Zenono Andrulėno kreipimosi dėl Lietuvos Respublikos akcizų įstatymo pakeitimo, kuriuo siūloma nustatyti nulinį akcizų tarifą suskystintoms naftos dujoms, išpilstytoms į dujų balionus bei tiekiamoms į rezervuarus ir grupinius įrenginius buitiniam ir komerciniam naudojimui.

Pažymime, kad nors naftos dujos sąlyginai švaresnis, tačiau tai tas pats iškastinis kuras, kurio vartojimo mažinimas yra siejamas ir su šiltnamio efektą sukeliančių dujų emisija bei jos mažinimu. Todėl siūlymas nustatyti nulinį akcizų tarifą naftos dujoms neatitiktų nacionaliniu ir tarptautiniu mastu keliamų energetikos ir klimato kaitos valdymo politikos tikslų.

Kartu pažymime, kad Lietuvos Respublikos Vyriausybė 2024 m. vasario 7 d. pateikė Lietuvos Respublikos Seimui svarstyti Lietuvos Respublikos akcizų įstatymo Nr. IX-569 9, 37 ir 39 straipsnių pakeitimo įstatymo projektą Nr. XIVP-3477 ir Lietuvos Respublikos akcizų įstatymo Nr. IX-569 1, 2, 3, 27, 35, 36, 37, 38, 39, 41, 43, 53, 581, 59 straipsnių, II skyriaus penktojo skirsnio pakeitimo, įstatymo papildymo nauju 3 priedu ir 40 straipsnio pripažinimo netekusiu galios įstatymo Nr. XIV-1933 7, 9, 12 ir 19 straipsnių pakeitimo įstatymo projektą Nr. XIVP-3478 (toliau – Projektai). Šiais Projektais siūloma naftos dujoms ir dujiniams angliavandeniliams (išskyrus gamtines dujas), kai jie naudojami kaip šildymui skirtas kuras (verslo ir ne verslo reikmėms), taip pat šildymui skirtoms naftos dujoms ir dujiniams angliavandeniliams, išpilstytiems į dujų balionus, nuo 2024 m. kovo 1 d. taikyti 41 euro už toną produkto akcizų tarifą, kartu siūloma naftos dujoms ir dujiniams angliavandeniliams (išskyrus gamtines dujas), kai jie naudojami kaip šildymui skirtas kuras verslo reikmėms, atidėti CO2 dedamosios taikymą (t. y., taikyti nuo 2025 m. liepos 1 d., kai kitiems energiniams produktams CO2 dedamoji bus taikoma nuo 2025 m. sausio 1 d.). Projektai parengti, atsižvelgiant į naftos dujoms ir dujiniams angliavandeniliams taikomo akcizų dydžio poveikį vartotojams, verslui, kartu siekiant išlaikyti atitiktį klimato kaitos tikslams bei užtikrinti Europos Komisijos rekomendacijas atsisakyti žalingų aplinkai ir klimatui subsidijų įgyvendinimą.

Jolanta Poškevičienė, tel. (8 5) 239 0166, el. p. Jolanta.Poskeviciene@finmin.lt